**Pojašnjenje Javnog poziva za podnošenje Programa za obavljanje usluge sakupljanja neopasne otpadne ambalaže**

Dana 11. studenoga 2015. godine društvo Eko otok d.o.o. kao zainteresirani Gospodarski subjekt za Javni poziv za podnošenje Programa za obavljanje usluge sakupljanja neopasne otpadne ambalaže objavljenog 30. rujna 2015. godine (“Narodne novine“ broj 104/15, 118/15), Fondu za zaštitu okoliša i energetsku učinkovitost podnijelo je upit sljedećeg sadržaja:

„U Javnom pozivu Klasa: 351-04/15-09/39, Urbroj: 563-14/57-15-1 od 29.IX.2015. u toč. II. alineja prva predviđeno je da uslugu sakupljanja neopasne otpadne ambalaže može obavljati osoba koja ima odgovarajuću dozvolu gospodarenja otpadom za obavljanje djelatnosti sakupljanja otpadne ambalaže na teritoriju Republike Hrvatske **za najmanje jednu lokaciju u svakoj od pet regionalnih cjelina utvrđenih odlukom ministra** nadležnog za zaštitu okoliša o područjima sakupljanja neopasne otpadne ambalaže.

Izmjenama i dopunama Javnog poziva Klasa: 351-04/15-09/39, Urbroj: 563-14/57-15-2 od 22.X.2015. toč. II. alineja prva Javnog poziva je izmijenjena na način da uslugu sakupljanja neopasne otpadne ambalaže može obavljati osoba koja ima odgovarajuće dozvole gospodarenja otpadom za obavljanje djelatnosti skupljanja otpadne ambalaže na teritoriju Republike Hrvatske **za najmanje jednu lokaciju u najmanje dvije regionalne cjeline utvrđene odlukom ministra** nadležnog za zaštitu okoliša o područjima skupljanja neopasne otpadne ambalaže, **te za lokacije za koje nema ishođenu dozvolu potvrdu o podnošenju zahtjeva** za izdavanjem dozvole za gospodarenje otpadom, za ključne brojeve koje su predmet sakupljanja ovog Javnog poziva, od tijela nadležnog za izdavanje dozvole, kopiju vlasničkog lista ili ugovora o korištenju skladišta za koje se dozvola traži, te Izjavu da do izdavanja dozvole može ostvariti razmjerni dio Operativnog programa rada.

 S obzirom na prethodno citiranu izmjenu toč. II. alineja prva Javnog poziva, te radi izbjegavanja bilo kakvih nedoumica u samom Javnom pozivu, molimo Naslovno tijelo da izda vjerodostojno tumačenje toč. II. alineje prve Javnog poziva, posebice pritom podrazumijevajući je li se prema Izmjenama i dopunama toč. II. alineja prva Javnog poziva kao dostatan uvjet za obavljanje sakupljanja neopasne otpadne ambalaže podrazumijeva

- ona osoba koja ima odgovarajuće dozvole gospodarenja otpadom za obavljanje djelatnosti skupljanja otpadne ambalaže na teritoriju Republike Hrvatske za jednu lokaciju u dvije regionalne cjeline utvrđene odlukom ministra nadležnog za zaštitu okoliša o područjima skupljanja neopasne otpadne ambalaže

ili

- je potrebno da ta osoba, pored odgovarajuće dozvole gospodarenja otpadom za obavljanje djelatnosti skupljanja otpadne ambalaže na teritoriju Republike Hrvatske za najmanje jednu lokaciju u najmanje dvije regionalne cjeline, u preostale tri regionalne cjeline, pod uvjetom da za te regionalne cjeline nema odgovarajuću dozvolu, mora onda za te tri regionalne cjeline imati potvrdu o podnošenju zahtjeva za izdavanjem dozvole za gospodarenje otpadom, za ključne brojeve koje su predmet sakupljanja ovog Javnog poziva, od tijela nadležnog za izdavanje dozvole, kopiju vlasničkog lista ili ugovora o korištenju skladišta za koje se dozvola traži, te Izjavu da do izdavanja dozvole može ostvariti razmjerni dio Operativnog programa rada.“

Slijedom navedenog zahtjeva za pojašnjenjem odnosno radi otklanjanja eventualnih nedoumica u tumačenju teksta Javnog poziva, sukladno točki 4.2 teksta cit. Javnog poziva, Fond daje pojašnjenje slijedećeg sadržaja:

**Podnositelj Programa i Gospodarski subjekt može biti svaka pravna ili fizička osoba – obrtnik ili zajednica pravnih ili fizičkih osoba – obrtnika koja ima *za najmanje jednu lokaciju u najmanje dvije regionalne cjeline (od ukupno pet regionalnih cjelina)* utvrđene odlukom ministra nadležnog za zaštitu okoliša o područjima skupljanja neopasne otpadne ambalaže, odgovarajuće dozvole gospodarenja otpadom za obavljanje djelatnosti skupljanja otpadne ambalaže na teritoriju Republike Hrvatske, *a u preostalim regionalnim cjelinama utvrđenih navedenom odlukom ministra* u kojima nema ishođenu odgovarajuću dozvolu gospodarenja otpadnom ambalažom, *potvrdu o podnošenju zahtjeva za izdavanjem dozvole za gospodarenje otpadom* (moguće za maksimalno tri regionalne cjeline), za ključne brojeve koje su predmet sakupljanja ovog Javnog poziva, od tijela nadležnog za izdavanje dozvole, kopiju vlasničkog lista ili ugovora o korištenju skladišta za koje se dozvola traži, te Izjavu da do izdavanja dozvole može ostvariti razmjerni dio Operativnog programa rada.**

**Dakle, ukoliko podnositelj Programa posjeduje dozvole za najmanje po jednu lokaciju u dvije regionalne cjeline i za lokacije u preostale tri regionalne cjeline podnese zahtjev za izdavanje dozvole te ima potvrdu i druge propisane dokumente ispunjava predmetni uvjet ovog Javnog poziva.**

**Naravno, ukoliko ima odgovarajuće dozvole za najmanje po jednu lokaciju u tri ili četiri regionalne cjeline i za lokacije u preostale dvije ili jednoj regionalnoj cjelini podnese zahtjev za izdavanje dozvole, odnosno ako ima odgovarajuću dozvolu u svih pet regionalnih cjelina, te ima potvrdu i druge propisane dokumente ispunjava predmetni uvjet ovog Javnog poziva.**

Zagreb, 11. studenoga 2015.

DIREKTOR

Sven Müller, dipl. ing. građ.,v.r.